**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱԿԱԿՈՌՈՒՊՑԻՈՆ ՌԱԶՄԱՎԱՐՈՒԹՅՈՒՆ**

ԵՐԵՎԱՆ - 2018 թ.

**ՆԵՐԱԾՈՒԹՅՈՒՆ**

Միջազգային և ներպետական մակարդակներում պետությունները բազմիցս վերահաստատել են կոռուպցիայի վտանգավորությունը և անդառնալի ազդեցությունը իրավունքի գերակայության, մարդու իրավունքների պաշտպանության, տնտեսության զարգացման վրա: Հաշվի առնելով կոռուպցիայի աշխարհագրական ընդլայնվածությունը, կոռուպցիոն դրսևորումների բազմազանությունը և դրա դեմ անզիջում պայքարի օրհասական կարևորությունը՝ պետություններն իրենց պատրաստակամությունն են հայտնել կոռուպցիայի դեմ պայքարում ջանքերը մեկտեղելու, թե՛ ներպետական, թե՛ միջազգային հարթակում կոռուպցիոն սխեմաները բացահայտելու հարցում:

Վերոնշյալի համատեքստում հարկ է ընդգծել, որ Հայաստանի Հանրապետությունը նույնպես անմասնը չի մնացել վերոնշյալ զարգացումներից: Վերջին տարիների ընթացքում կառավարությունը շարունակաբար ազդարարել է կոռուպցիայի դեմ հետևողական պայքար մղելու մասին՝ հակակոռուպցիոն պայքարը հռչակելով իր գործունեության առանցքային ուղղություններից մեկը:

Հարկ է փաստել, որ Հայաստանի Հանրապետությունն ունեցել է 3 հակակոռուպցիոն ռազմավարություն՝ համապատասխան միջոցառումների ծրագրերով:

Թեև նախորդ ռազմավարությունների շրջանակներում մշակվել և ընդունվել էին բազմաթիվ օրենսդրական կարգավորումներ, օրենսդրությունը համապատասխանեցվել էր միջազգային չափանիշներին, այդուհանդերձ, տարբեր ցուցանիշների համաձայն կոռուպցիայի մակարդակը, քաղաքացիների կողմից դրա ընկալումը, գործնականում կոռուպցիան արմատախիլ անելուն ուղղված քայլերի բացակայությունը տարակուսանքի տեղիք էին տալիս: Միջազգային կազմակերպությունների կողմից Հայաստանը հիմնականում քննադատվում էր այն պատճառով, որ հակակոռուպցիոն ոլորտում իրականացված քայլերը հիմնականում կրում էին ձևական բնույթ: Այսպես, Տնտեսական համագործակցության և զարգացման կազմակերպության (ՏՀԶԿ) Արևելյան Եվրոպայի և Կենտրոնական Ասիայի երկրների հակակոռուպցիոն ցանցի Ստամբուլյան հակակոռուպցիոն գործողությունների ծրագրի մոնիթորինգի 4-րդ փուլի զեկույցով նշվում է, որ չնայած ոլորտում իրականացված փոփոխություններին, կոռուպցիայի դեմ պայքարում Հայաստանը չի գրանցում շոշափելի և տեսանելի հաջողություն քաղաքական կամքի դրսևորման բացակայության պատճառով: Միաժամանակ, Թրանսփարենսի Ինթերնեշնլի Կոռուպցիայի ընկալման համաթվի ցուցանիշից բխում է, որ Հայաստանում կոռուպցիան կրում էր համակարգային բնույթ:Վերոնշյալը, ի թիվս այլ հանգամանքների, առիթ հանդիսացավ քաղաքացիների աննախադեպ և պատմական ընդվզման: 2018 թվականի ապրիլ-մայիս ամիսներին Հայաստանում տեղի ունեցած ոչ բռնի, թավշյա, ժողովրդական հեղափոխությամբ ժողովուրդը դուրս եկավ փողոց՝ իրականացնելու ավելի լավ երկիր ունենալու իր երազանքը: Ժողովուրդն իր ձայնը բարձրացրեց իրավունքի գերակայությամբ և կոռուպցիայից զերծ երկիր ունենալու ակնկալիքով: Արդյունքում ձևավորվեց նոր կառավարություն, որի գաղափարախոսության հիմքում, ի թիվս այլնի, ընկած է կոռուպցիայի դեմ առավել թիրախավորված և արմատական պայքար մղելու միտումը:

Ըստ այդմ, ՀՀ ԱԺ-ի 2018 թվականի հունիսի 7-ի «ՀՀ կառավարության ծրագրին հավանություն տալու մասին» ԱԺՈ-006-Ն որոշմամբ ՀՀ կառավարության գործունեության հիմնական առաջնահերթություններից մեկը սահմանվեց կոռուպցիայի դեմ պայքարը: Կառավարության ծրագրով հստակ ընդգծվեց կոռուպցիայի կործանարար ազդեցությունը և նշվեց, որ ՀՀ կառավարության ուղենիշերից է լինելու կոռուպցիայի հանրային մերժումը, կոռուպցիայի նկատմամբ վճռական, հաստատակամ, անզիջում պայքարը և կոռուպցիայից զերծ հանրությունը: Գործող ծրագրով սահմանվեց նաև, որ անհրաժեշտ է երաշխավորել փոխզսպումների և հակակշիռների սկզբունքի կիրարկումը, գործարկել գործող օրենսդրական կարգավորումները, ինչպես նաև ներդնել նոր, առավել գործուն գործիքակազմ։

Կառավարության ծրագրի տրամաբանական շարունակությունը կարելի է համարել նոր հակակոռուպցիոն ռազմավարության ընդունումը, որով ձևավորված նոր կառավարության որդեգրած քաղաքականությանը համահունչ կնախանշվեն կոռուպցիայի դեմ իրական պայքարի հիմնական ուղղությունները: Ընդ որում, ռազմավարությամբ նախանշված ուղղությունների իրականացման երաշխիքը կլինի նոր կառավարության կողմից դրսևորած քաղաքական աննախադեպ կամքը:: Վերջինիս համար անհրաժեշտ է ձեռնամուխ լինել կոռուպցիան ծնող ու դրա տարածումը խթանող պատճառների ու պայմանների վերացմանը, որն էլ իր հերթին կհանգեցնի կոռուպցիայի աստիճանական հաղթահարմանըՄիաժամանակ, հարկ է նշել, որ նոր Ռազմավարությունը պետք է միտված լինի նաև ոլորտային միջազգային չափանիշների իրագործման միջոցով կոռուպցիայից հնարավորինս զերծ հասարակության և պետության մոդելին հասնելուն:

**ՀԱՊԱՎՈՒՄՆԵՐ**

|  |  |
| --- | --- |
|  |   |
|    |    |
|  ԱԺ |  Ազգային ժողով |
|  բուհ |  բարձրագույն ուսումնական հաստատություն |
|  ԵԽ |  Եվրոպայի խորհուրդ (CoE) |
|  ԵՄ |  Եվրոպայի միություն |
|  ԵՀՔ  |  Եվրոպական հարևանության քաղաքականություն (ENP) |
|  ԶԼՄ |  զանգվածային լրատվության միջոցներ |
|  ԷԱԳ |  Փողերի լվացման և ահաբեկչության ‎ֆինանսավորման դեմ պայքարի եվրասիական խումբ (EAG) |
|  ԹԻ |  Թրանսփարենսի ինթերնեշնլ (TI) |
|  ԿԳՆ |  Կրթության և գիտության նախարարություն |
|  ԿԴՊՊԽ |  Կոռուպցիայի դեմ պայքարող պետությունների խումբ (GRECO) |
|  ԿԸՀ |  Կոռուպցիայի ընկալման համաթիվ |
|  ԿՀՀ |  Կոռուպցիայի հսկելիության համաթիվ |
|  ԿՊԽ |  Կոռուպցիայի դեմ պայքարի խորհուրդ |
|  ՀԲ |  Համաշխարհային բանկ (WB) |
| ՀԲԻ |  Համաշխարհային բանկի ինստիտուտ |
|  ՀԿ |  Հասարակական կազմակերպություն |
|  ՀՀ |  Հայաստանի Հանրապետություն |
|  ՀՌԻՄԾ |  Հակակոռուպցիոն ռազմավարություն և դրա իրականացման միջոցառումների ծրագիր |
| ՀՀ ՖՆ |  Հայաստանի Հանրապետության ֆինանսների նախարարություն |
| ՄԱԿ |  Միավորված ազգերի կազմակերպություն |
| ՄԱԿԿԴԿ |  Միավորված ազգերի կազմակերպության Կոռուպցիայի դեմ կոնվենցիա (ՍNCAC) |
| ՀՌԻՄՀ |  Հակակոռուպցիոն ռազմավարության իրականացման մոնիթորինգի հանձնաժողով |
| ՏԶԿ/ԹԻ |  Տարածաշրջանային զարգացման կենտրոն/Թրանսփարենսի ինթերնեշնլ |
| ՏՀԶԿ |  Տնտեսական համագործակցության և զարգացման կազմակերպություն (ՕECD) |
| ՔԾԽ |  Քաղաքացիական ծառայության խորհուրդ |
| ՔՕ |  Քրեական օրենսգիրք |

 **ՀԱԿԱԿՈՌՈՒՊՑԻՈՆ ՔԱՂԱՔԱԿԱՆՈՒԹՅՈՒՆԸ ՀԱՅԱՍՏԱՆԻ**

**ՀԱՆՐԱՊԵՏՈՒԹՅՈՒՆՈՒՄ**

* 1. **ՀՀ հակակոռուպցիոն ռազմավարության և դրա միջոցառումների իրականացման 2015-2018 թթ. ծրագրի արդյունքները և բացթողումները**
1. ՀՀ-ում հակակոռուպցիոն նոր քաղաքականության առաջնայնություններն ու խնդիրները նախանշելու, ՀՀ հակակոռուպցիոն մարմինների նոր ինստիտուցիոնալ համակարգ ներդնելու նպատակահարմարությունը որոշելու, հակակոռուպցիոն քաղաքականության ոլորտում կառավարության ապագա քայլերը որոշելու նպատակներով կարևորվում է ՀՀ հակակոռուպցիոն ռազմավարության և դրա իրականացման 2015-2018 թթ. միջոցառումների ծրագրի արդյունքների գնահատումը:
2. ՀՀ հակակոռուպցիոն ռազմավարության և դրա իրականացման 2015-2018 թթ. միջոցառումների ծրագիրն ուղղված էր բարեխիղճ և պատասխանատու պաշտոնյաների միջոցով կոռուպցիայի մակարդակի և տարածվածության նվազեցմանը, կոռուպցիայի դեմ պայքարին ուղղված գործընթացների նկատմամբ հանրային վստահության բարձրացմանը, հակակոռուպցիոն միջոցառումների իրականացման ընթացքում հանրության աջակցության ընդլայնմանը, ինչպես նաև կոռուպցիայի կանխարգելման առավել արդյունավետ և գործուն միջոցների կիրառմանը:
3. ՀՀ հակակոռուպցիոն ռազմավարության հիմնական խնդիրը հանրային ծառայության ոլորտում կոռուպցիայի կանխարգելմանը, կոռուպցիոն վարքագծի պատասխանատվության համարժեք միջոցների սահմանմանը, կոռուպցիոն վարքագծի դրսևորումների արդյունավետ քննությանը հանրային վստահության բարձրացմանն ուղղված միջոցների համալիր կիրառումն էր: ՀՀ հակակոռուպցիոն ռազմավարության նշված խնդիրներն իրականացնելու համար առանձնացվել էին թիրախային չորս ոլորտ՝ առողջապահության, կրթության, պետական եկամուտների հավաքագրման, ոստիկանության կողմից քաղաքացիներին ծառայությունների մատուցման:
4. Այս նպատակների կենսագործման համար առանձնացվել էր ընդհանուր թվով 95 ռազմավարական դրույթ, որոնց հիման վրա կազմվել էին տարեկան միջոցառումների ծրագրեր` 2015, 2016, 2017 և 2018 թվականների համար:
5. Անդրադառնալով Ռազմավարության կատարման արդյունքներին, անհրաժեշտ է նշել, որ ՀՀ հակակոռուպցիոն ռազմավարության և դրա իրականացման 2015-2018 միջոցառումների ծրագրի առանցքային **արդյունքներից են.**
6. 2015 թվականի փետրվար 19-ին ՀՀ կառավարության կողմից ընդունվել է «Կոռուպցիայի դեմ պայքարի խորհուրդ և փորձագիտական հանձնախումբ ստեղծելու, խորհրդի կազմը, խորհրդի, փորձագիտական հանձնախմբի և Հայաստանի Հանրապետության կառավարության աշխատակազմի հակակոռուպցիոն ծրագրերի մոնիթորինգի բաժնի գործունեության կարգը հաստատելու մասին» N 165-Ն որոշումը, որը վերաբերում է նաև փորձագիտական հանձնախմբի ձևավորման սկզբունքներին և գործառույթներին: Խորհրդի գործունեության արդյունքում ընդունվել են ոլորտային կարևորագույն փաստաթղթերը:
7. 2015 թվականի սեպտեմբերի 23-ին ՀՀ արդարադատության նախարարության, և քաղաքացիական հասարակության մի շարք կազմակերպությունների (շուրջ 80 հասարակական կազմակերպություն) կողմից ձևավորված հակակոռուպցիոն կոալիցիայի միջև ընդունվել է համատեղ հայտարարություն պետություն-քաղաքացիական հասարակություն համագործակցության մասին, որի շրջանակներում ձևավորվել են մի շարք հակակոռուպցիոն աշխատանքային խմբեր: Վերոնշյալ աշխատանքային խմբերի գործունեության արդյունքում մշակվել են հակակոռուպցիոն ուղղվածություն ունեցող առանցքային իրավական ակտերի նախագծեր:
8. ՀՀ կառավարության 2015 թվականի հոկտեմբերի 15-ի N 1204-Ն որոշմամբ հաստատվել է «Տեղեկատվություն տնօրինողի կողմից մշակված կամ նրան առաքված տեղեկությունների գրանցման, դասակարգման և պահպանման, ինչպես նաև պետական և տեղական ինքնակառավարման մարմինների, պետական հիմնարկների և կազմակերպությունների կողմից տեղեկության կամ դրա կրկնօրինակի (պատճենի) տրամադրման կարգը»։ Վերոնշյալ կարգի շրջանակներում սահմանվել են տեղեկատվություն տնօրինողի կողմից մշակված կամ նրան առաքված տեղեկատվության գրանցման, դասակարգման և պահպանման կարգը, տեղեկատվության ազատության ապահովման համար պատասխանատու ստորաբաժանումը, ինչպես նաև ապահովվել է յուրաքանչյուր անձի` իր փնտրած տեղեկատվությանը ծանոթանալու և (կամ) դա ստանալու նպատակով օրենքով սահմանված կարգով հարցմամբ տեղեկատվության տնօրինողին դիմելու և այդ տեղեկատվության ստանալու իրավունքների առավել արդյունավետ իրականացումը:
9. 2015 թվականի նոյեմբերի 13-ին ընդունվել է «Լիցենզավորման մասին» Հայաստանի Հանրապետության օրենքում փոփոխություններ կատարելու մասին» ՀՕ-121-Ն օրենքը: Վերջինիս կիրարկմամբ ներդրվել և ներկայումս պիլոտային կարգով կիրարկման փուլում է գտնվում լիցենզիաների էլեկտրոնային միասնական [www.e-license.am](http://www.e-license.am) գրանցամատյանի էլեկտրոնային հարթակը, որն ապահովում է պետական մարմինների կողմից տրամադրված լիցենզիաների վերաբերյալ էլեկտրոնային եղանակով տեղեկատվություն ստանալու բաց, թափանցիկ և արյունավետ գործընթացը:
10. Համայնքային կառավարման տեղեկատվական համակարգի (ՀԿՏՀ) միջոցով բաց կառավարման սկզբունքների գործածմամբ ՏԻՄ-երն իրականացնում են իրենց գործառույթները և տրամադրում տարատեսակ ծառայություններ: Արդյունքում, լիարժեք գործող և պահանջվող բովանդակությամբ համալրված համացանցային կայքեր ունի հանրապետության 20000 և ավելի բնակիչ ունեցող համայնքների մեծամասնությունը: Համայնքապետարանների համացանցային կայքերի ճնշող մասը գործում է ՀԿՏՀհենքի վրա:
11. 2016 թվականի սեպտեմբերի 2-ին ընդունվել է «Հայաստանի Հանրապետության կառավարության 2010 թվականի մարտի 25-ի N 296-ն որոշման մեջ լրացումներ և փոփոխություններ կատարելու մասին» ՀՀ կառավարության 1134-Ն որոշումը, որով ստեղծվել է նորմատիվ իրավական ակտերի նախագծերի հրապարակման միասնական կայք (www.e-draft.am): Առցանց հանրային քննարկումների եղանակով կայքն ապահովում է հանրության մասնակցությունը նորմատիվ իրավական ակտերի նախագծման աշխատանքներին՝ ըստ այդմ ապահովելով իրավական ակտերի մշակման գործընթացի թափանցիկությունը:
12. 2016 թվականի դեկտեմբերի 16-ին ընդունվել է «ՀՀ քրեական օրենսգրքում լրացում կատարելու մասին» և «Հայաստանի Հանրապետության քրեական դատավարության օրենսգրքում լրացումներ կատարելու մասին» Հայաստանի Հանրապետության օրենքների փաթեթը, որի ընդունմամբ քրեականացվել է ապօրինի հարստացումը և սահմանվել է քննչական ենթակայությունը: Նշյալ փոփոխության արդյունքում՝ հաշվետու ժամանակահատվածում հայտարարագիր ներկայացնելու պարտականություն ունեցող անձի գույքի ավելացումը և (կամ) պարտավորությունների նվազումը, որոնք էականորեն գերազանցում են նրա օրինական եկամուտները, 2017 թվականի հուլիսի 1-ից դիտվում են ապօրինի հարստացում և ենթակա են քրեական պատասխանատության:
13. 2017 թվականի հունիսի 9-ին ընդունվել է «Կոռուպցիայի կանխարգելման հանձնաժողովի մասին» օրենքի և հարակից օրենքներում փոփոխություններ և լրացումներ կատարելու մասին օրենքների նախագծերի փաթեթը, որի համաձայն ՀՀ-ում առաջին անգամ ստեղծվելու է կոռուպցիայի կանխարգելման մարմին: Ի տարբերություն գործող հակակոռուպցիոն մարմինների՝ Կոռուպցիայի կանխարգելման հանձնաժողովն ունենալու է ինքնուրույն աշխատակազմ, ֆինանսավորվելու է ՀՀ պետական բյուջեից, օժտված է լինելու անկախության երաշխիքներով:
14. 2017 թվականի հունիսի 9-ին ընդունված «Քրեական օրենսգրքում լրացումներ և փոփոխություններ կատարելու մասին» և «Վարչական իրավախախտումների վերաբերյալ ՀՀ օրենսգրքում լրացումներ կատարելու մասին» ՀՀ օրենքներով քրեական և վարչական պատասխանատվություն է սահմանվել համապատասխանաբար հայտարարագրերը Բարձրաստիճան պաշտոնատար անձանց էթիկայի հանձնաժողով դիտավորությամբ չներկայացնելու, հայտարարագրերում կեղծ տվյալ ներկայացնելու կամ հայտարարագրման ենթակա տվյալը թաքցնելու, և հայտարարագրերը սահմանված ժամկետներում չներկայացնելու կամ հայտարարագրերի լրացման նկատմամբ ներկայացվող պահանջների կամ ներկայացման կարգի խախտմամբ ներկայացնելու կամ հայտարարագրերում անզգուշությամբ սխալ կամ ոչ ամբողջական տվյալ ներկայացնելու համար:
15. 2017 թվականի հունիսի 9-ին ընդունվել է «Ազդարարման համակարգի մասին» և հարակից օրենքներում փոփոխություններ և լրացումներ կատարելու մասին ՀՀ օրենքների նախագծերի փաթեթը: Օրենսդրական փաթեթի շրջանակներում սահմանվել են ազդարարների պաշտպանության երաշխիքների, ինչպես նաև գործուն կառուցակարգերի ներդրման դրույթներ (անանուն հաղորդում ներկայացնելու մեխանիզմ), ինչը կնպաստի հանրության մեջ կոռուպցիայի նկատմամբ հասարակական անհանդուրժողական վերաբերմունքի ձևավորմանը, կոռուպցիոն դեպքերի բացահայտմանը, կոռուպցիոն դեպքեր բացահայտող մարմինների գործունեության արդյունավետության բարձրացմանը: Միևնույն ժամանակ, օրենքի կենսագործումն ապահովելու նպատակով մշակվել և կառավարության կողմից հաստատվել են «**Ներքին և արտաքին ազդարարման դեպքում հաղորդումների հաշվառման և ձևակերպման օրինակելի ձևը, ինչպես նաև ազդարարին տրվող պաշտպանության միջոցների իրականացման ընթացակարգը սահմանելու մասին» և «**Ազդարարման միասնական էլեկտրոնային հարթակի տեխնիկական նկարագիրը և վարման կարգը հաստատելու մասին» ՀՀ կառավարության որոշումները:
16. Կոռուպցիոն գործերի քննության արդյունավետության բարձրացման նկատառումով 2017 թվականի հունիսի 9-ին ընդունվել է **«**Դատախազության մասին» օրենքում լրացում և փոփոխություն կատարելու մասին» օրենքը, որի համաձայն բարեփոխվել է հանցագործությունների վիճակագրության համակարգը: Միաժամանակ, ՀՀ քրեական օրենսգրքում փոփոխություններ և լրացում կատարելու մասին» ՀՀ օրենքի ընդունմամբ քրեական օրենսգրքի 3112-րդ հոդվածը (իրական կամ ենթադրյալ ազդեցությունը շահադիտական նպատակով օգտագործելը) համապատասխանեցվել է միջազգային չափանիշներին:
17. Պետական կառավարման համակարգի բոլոր մարմիններում նշանակվել են հակակոռուպցիոն ծրագրերի իրականացումը համակարգող պաշտոնատար անձինք՝ աշխատակազմի ղեկավարի կամ մարմնի ղեկավարի տեղակալի մակարդակով, իսկ համապատասխան պաշտոնատար անձանց պաշտոնների անձնագրերում կատարվել են սահմանված փոփոխություններ:
18. Պետական կառավարման համակարգի բոլոր մարմինների հակակոռուպցիոն ծրագրերի իրականացման պատասխանատուները շարունակական վերապատրաստումներ են անցնում:
19. Էլեկտրոնային ժողովրդավարության (e-democracy) առանձին գործիքներ են ներդրվում (օրինակ՝ E-request.am, e-hotline.am, e-petition.am, azdararir.am և այլն):
20. Ռազմավարությամբ նախատեսված չորս թիրախային ոլորտներում փորձագետների կողմից իրականացվել են ռիսկերի գնահատումներ և դրանց հիման վրա մշակվել են ոլորտային միջոցառումների ծրագրեր՝ ոստիկանության կողմից մատուցվող ծառայությունների, առողջապահության, պետական եկամուտների հավաքագրման, կրթության ոլորտներում: Անկախ փորձագիտական հանձնախմբի կողմից մշակվել են ոլորտային միջոցառումների մատչելիության և մոնիթորինգի ցուցանիշներ:
21. Չնայած ՀՀ հակակոռուպցիոն ռազմավարության և դրա իրականացման 2015-2018 թթ. միջոցառումների ծրագրի արդունքում արձանագրված վերոնշյալ ձեռքբերումներին՝ առկա են նաև մի շարք թերացումներ: Թերևս, Ռազմավարության ամենախոշոր թերությունը դրա մոնիթորինգի մեխանիզմի բացակայությունն է: Վերջինիս գործողության 4 տարիների ընթացքում թեև պատասխանատու պետական մարմինները պարբերաբար ներկայացրել են հաշվետվություններ իրենց կողմից իրականացված հակակոռուպցիոն միջոցառումների վերաբերյալ, սակայն հստակ ցուցիչների բացակայության պայմաններում այդ հաշվետվությունների համապարփակ ուսումնասիրություն և միջոցառումների իրականացման մակարդակի պարբերական գնահատում հնարավոր չի եղել ապահովել: Ռազմավարության և դրա իրականացման միջոցառումների արդյունքների վերաբերյալ վերլուծություններ ևս չեն իրականացվել՝ պարզելու համար նախատեսված միջոցառումների ազդեցության աստիճանը, արդյունավետության մակարդակը:
22. Միաժամանակ, Ռազմավարությունը չէր հանդիսանում ճկուն փաստաթուղթ, և, փաստացի, առկա չէր պարբերաբար իրականացվող գնահատումների և վերլուծությունների արդյունքում դրանում փոփոխությունների կատարման և առավել արդիական միջոցառումների նախատեսման մեխանիզմ:
23. Ռազմավարության շրջանակում նախատեսված չէին նաև հանրային իրազեկման ծրագրեր, որոնք հնարավորություն կընձեռեին հանրության լայն շրջանակին տեղեկանալ հակակոռուպցիոն բարեփոխումների, պետական ծառայություններ ստանալիս իրենց իրավունքների, ազդարարման և բողոքարկման մեխանիզմների մասին:
	1. **Նոր Հակակոռուպցիոն ռազմավարության նպատակը և խնդիրները**
24. Հակակոռուպցիոն ռազմավարության գլխավոր նպատակն է հետապնդում կոռուպցիայից զերծ հանրային ծառայություն և հասարակություն ստեղծելու: Այդ նպատակների իրագործման առումով կարևորվում է կոռուպցիայի դեմ պայքարի միջազգային չափանիշներին համապատասխան քաղաքականության մշակումն ու իրականացումը, պետական ​​կառավարման մարմինների նկատմամբ քաղաքացիների բարձր վստահության օգտագործումը որպես կոռուպցիայի նկատմամբ զրոյական հանդուրժողականության սկզբունքի խթա­նման միջոց:
25. Ռազմավարությունը, որպես առաջադրված խնդիր, նախատեսում է.
* Վարչական կոռուպցիայի հաղթահարումը,
* Առավելագույն բարեվարք հանրային ծառայության դասի ստեղծումը,
* Բիզնես ոլորտում բարեվարքության հաստատումը, բիզնեսի և քաղաքականության տարանջատման ապահովումը,
* Կոռուպցիոն իրավախախտումների համար պատասխանատվության անխուսափելիության սկզբունքի իրացման երաշխավորումը,
* Կայուն և գործուն հակակոռուպցիոն ինստիտուցիոնալ համակարգի նախանշումը,
* Նորարար մեթոդների, էլեկտրոնային կառավարման գործիքների օգտագործումը կոռուպցիայի նվազեցման գործում,
* Հանրային կրթության և իրազեկման միջոցով կոռուպցիայի կանխարգելումն ու դրա նկատմամբ ժխտողական վերաբերմունքի սերմանումը,
* Մոնիթորինգի արդյունավետ մեխանիզմի արդյունքում՝ ժամանակավրեպ միջոցառումների արդիականացման միջոցով կոռուպցիայի դեմ պայքարի արդյունավետության բարձրացումը:
1. Ռազմավարությունը, որպես իր հաջողման գրավական, ակնկալում է բոլոր շահագրգիռ կողմերի ակտիվ մասնակցությունը Ռազմավարությամբ և դրա իրականացման միջոցառումների ծրագրով առաջադրված խնդիրների և մարտահրավերների հաղթահարման գործում :
	1. **Հակակոռուպցիոն ոլորտում Հայաստանի Հանրապետության ստանձնած միջազգային պարտավորությունները և Հայաստանի գնահատումները**
2. 2015-2018 թվականների հաշվետու ժամանակահատվածում Հայաստանի Հանրապետությունը շարունակաբար ամրապնդում է համագործակցությունը հակակոռուպցիոն ոլորտի միջազգային կազմակերպությունների հետ:
3. 2005 թ. Հայաստանի Հանրապետությունը ստորագրել է ՄԱԿ-ի «Կոռուպցիայի դեմ» կոնվենցիան, որը 2006 թ. վավերացվել է ՀՀ ԱԺ-ի կողմից: Լինելով ՄԱԿԿԴԿ-ի անդամ՝ ՀՀ-ը պարբերաբար ենթարկվում է է ՄԱԿ-ի «Կոռուպցիայի դեմ» կոնվենցիայի իրականացման մոնիթորինգի: 2015 թվականին մեկնարկել է ՄԱԿ-ի կոռուպցիայի դեմ կոնվենցիայի կիրառման վերանայման երկրորդ փուլը, որը կտևի 5 տարի: Դրա շրջանակներում 2018 թվականին Սերբիայի և Դոմինիկյան Հանրապետության կողմից վերանայվելու է Հայաստանի կողմից Կոնվենցիայի 2-րդ (Կանխարգելման միջոցները) և 5-րդ (Ակտիվները վերադարձնելու միջոցները) գլուխների կիրառման գործընթացը:
4. 2004 թ. հունվարին Հայաստանն անդամակցել է Կոռուպցիայի դեմ պայքարի պետությունների խմբին՝ ԿԴՊՊԽ-ին (GRECO): 2017 թվականի դեկտեմբերին, ԿԴՊՊԽ-ի հերթական լիագումար նիստում ընդունվել է ՀՀ վերաբերյալ 4-րդ փուլի գնահատման համապատասխանության «Կոռուպցիայի կանխարգելումը ազգային ժողովի պատգամավորների, դատավորների և դատախազների շրջանում» թեմայով զեկույցը, որի արդյունքում Հայաստանին տրված 18 հանձնարարականներից 17-ով գրանցվել է առաջընթաց: Մասնավորապես զեկույցում նշվում է, որ բավարար ձևով իրականացրել է 18 առաջարկություններից 5-ը, մնացածների 12-ը մասնակի են կատարվել և մեկը չի կատարվել:
5. Հայաստանը ներգրավված է նաև Տնտեսական համագործակցության և զարգացման կազմակերպության (ՏՀԶԿ) Արևելյան Եվրոպայի և Կենտրոնական Ասիայի երկրների հակակոռուպցիոն ցանցի Ստամբուլյան հակակոռուպցիոն գործողությունների ծրագրում, որը կոչված է բարելավելու նշված երկրների հակակոռուպցիոն քաղաքականությունը միջազգային փորձագետների կողմից մշակված առաջարկությունների միջոցով: 2014 թվականի հոկտեմբերից մեկնարկել էր ՏՀԶԿ մոնիթորինգի 4-րդ փուլը, որն ավարտվեց 2018 թվականի հոկտեմբերի 26-ին՝ 4-րդ փուլի արդյունքների վերաբերյալ զեկույցի հրապարակմամբ: Մոնիթորինգի արդյունքում արձանագրվեց, որ տվյալ փուլում գնահատվող Հայաստանին ներկայացված 21 հանձնարարականները կատարվել են, ընդ որում, 3-ը՝ ամբողջությամբ, 8-ը՝ զգալիորեն, 10-ը՝ մասնակի: Արդյունքում, Հայաստանին ներկայացվել է 24 ընդհանուր և ևս 5 բարձրագույն կրթության ոլորտին վերաբերող հանձնարարական: Հատկանշական է, որ ընդհանուր հանձնարարականները վերաբերում են հակակոռուպցիոն քաղաքականությանը, կոռուպցիայի կանխարգելմանը և կոռուպցիայի քրեականացմանը:
6. 2004 թվականի համապատասխանաբար հունիս և դեկտեմբեր ամիսներին ստորագրել և վավերացրել են Եվրախորհրդի «Կոռուպցիայի մասին» քրեական իրավունքի և «Կոռուպցիայի մասին» քաղաքացիական իրավունքի կոնվենցիաները:
7. Եվրոպական հարևանության քաղաքականության (այսուհետ՝ նաև ԵՀՔ) շրջանակներում Եվրոպական միությունն ու Հայաստանը 2006 թ. վավերացրել են գործողությունների ծրագիր, որում կոռուպցիայի դեմ պայքարը ներառված է որպես գերակա ոլորտ:
8. 2011 թվականին Հայաստանը միացել է Բաց կառավարման համագործակցությանը: Բաց կառավարման համագործակցությունը ստեղծվել է 2011 թվականի սեպտեմբերի 20-ին 8 հիմնադիր երկրների (Բրազիլիա, Ինդոնեզիա, Մեքսիկա, Նորվեգիա, Ֆիլիպիններ, Հարավային Աֆրիկա, Միացյալ Թագավորություն, Ամերիկայի Միացյալ Նահանգներ) կողմից՝ թափանցիկ, հաշվետու և արդյունավետ կառավարում իրականացնելու նպատակով: Հայաստանը, միանալով այս նախաձեռնությանը, ստանձնել է մի շարք պարտավորություններ, որոնց շարքում է նաև կոռուպցիայի դեմ պայքարը: ԲԿԳ շրջանակներում ընդունվել են 4 գործողությունների ծրագրեր՝ 2012-2014, 2014-2016, 2016-2018 թվականների և վերջինը՝ 2018-2020 թվականների համար:
	1. **Ռազմավարական ուղղություններ**
9. Սույն Ռազմավարությամբ սահմանվում են այն ուղենշային ուղղությունները, որոնք ելակետային պետք է լինեն 2019-2022 թթ. ՀՀ հակակոռուպցիոն քաղաքականության իրագործման, ինչպես նաև կոռուպցիայի դեմ պայքարի և, արդյունքում՝ կոռուպցիայի աստիճանական նվազեցման և հաղթահարման համար: Միջազգային փորձը և հակակոռուպցիոն ոլորտի կարևորագույն փաստաթղթերը ցույց են տալիս, որ կոռուպցիայի դեմ պայքարի հիմնական երեք ուղղություններն են կոռուպցիայի կանխարգելումը, կոռուպցիոն հանցագործությունների բացահայտումը և հակակոռուպցիոն կրթությունը:
10. Ըստ այդմ` 2019-2022 թթ. ՀՀ հակակոռուպցիոն ռազմավարական ուղղություններ հետևյալն են
	* 1. **Կոռուպցիայի կանխարգելում.**
11. Ներկայումս կոռուպցիայի կանխարգելման ոլորտում Հայաստանի Հանրապետությունում գործող մարմինները հետևյալն են.
12. 2015թ. փետրվար 19-ին ՀՀ կառավարության կողմից ընդունված «Կոռուպցիայի դեմ պայքարի խորհուրդ և փորձագիտական հանձնախումբ ստեղծելու, խորհրդի կազմը, խորհրդի, փորձագիտական հանձնախմբի և Հայաստանի Հանրապետության կառավարության աշխատակազմի հակակոռուպցիոն ծրագրերի մոնիթորինգի բաժնի գործունեության կարգը հաստատելու մասին» N 165-Ն որոշման հիման վրա ստեղծված Կոռուպցիայի դեմ պայքարի խորհուրդը (այսուհետ՝ Խորհուրդ), որն իրականացնում է հակակոռուպցիոն քաղաքականության մշակման հարթակի դեր:
13. ՀՀ առաջին փոխվարչապետի գրասենյակի հակակոռուպցիոն ծրագրերի և մոնիթորինգի վարչությունը, որն իրականացնում է Խորհրդի քարտուղարության գործառույթները, այդ թվում՝ վերոնշյալ որոշմամբ իր վրա դրված հակակոռուպցիոն ծրագրերի մոնիթորինգի գործառույթը:
14. ՀՀ արդարադատության նախարարության հակակոռուպցիոն և քրեակատարողական քաղաքականության մշակման վարչության հակակոռուպցիոն քաղաքականության մշակման բաժինը, որը պատասխանատու է հակակոռուպցիոն քաղաքականության մշակման, կոռուպցիայի դեմ պայքարի ոլորտում միջազգային մարմինների հետ համագործակցության և պարտավորությունների կատարման ապահովման համար:
15. Բարձրաստիճան պաշտոնատար անձանց էթիկայի հանձնաժողովը, որի գործառույթները ներառում են Հանրային ծառայության մասին ՀՀ օրենքով նախատեսված անձանց հայտարարագրերի հավաքագրումը, ստուգումը, հրապարակումը, հայտարարագրման կանոնների խախտման պարագայում վարչական պատասխանատվության կիրառումը, էթիիկայի կանոնների խախտումների բացահայտումը, ըստ այդմ, համապատասխան առաջարկություների ներկայացումը և այլն:
16. Կոռուպցիայի կանխարգելման հանձնաժողովի մասին ՀՀ օրենքի հիման վրա ստեղծվելիք համանուն հանձնաժողովը, որը կհանդիսանա կոռուպցիայի կանխարգելման բնագավառում գործող անկախ մասնագիտացված մարմին, և բացի ներկայիս Բարձրաստիճան պաշտոնատար անձանց էթիկայի հանձնաժողովի գործառույթներից, կստանձնի կանխարգելման բնագավառի մի շարք այլ հանձնառություններ ևս:
17. Հաշվի առնելով այն հանգամանքը, որ Կոռուպցիայի կանխարգելման հանձնաժողովի մասին ՀՀ օրենքի հիման վրա հանձնաժողովի ստեղծումը և պետական կառավարման համակարգում բարեվարքության հաստատումը հանդիսանում են պահի հրամայականներ՝ սույն Ռազմավարությամբ նախատեսվում է Կոռուպցիայի կանխարգելման հանձնաժողովի անհապաղ ստեղծում, ինչպես նաև հանրային ծառայության մասին օրենքին համապատասխան՝ էթիկայի հանձնաժողովների հիմնում և գործարկում:
18. Միաժամանակ, Ռազմավարությամբ նախատեսվում է նաև հակակոռուպցիոն քաղաքականությանն առնչվող փաստաթղթերի՝ շահագրգիռ անձանց լայն շրջանակի ներգրավմամբ մշակման, հակակոռուպցիոն արդյունավետ և գործուն ինստիտուցիոնալ համակարգի կայացման, պետական կառավարման համակարգի մարմիններում բարեվարքության հաստատման, էլեկտրոնային կառավարման գործիքների ներդրման, հայտարարագրման, ազդարարման համակարգերի զարգացման, տեղեկատվության ազատության երաշխավորման, պետություն-մասնավոր հատված համագործակցության խթանման, գործարար ոլորտում կոռուպցիոն ռիսկերի նվազեցման միջոցով կոռուպցիայի կանխարգելում:

**2.1.2. Կոռուպցիոն գործերի քննություն. քրեական հետապնդման մարմինների գործունեության բարելավում**

1. Ներկայումս Հայաստանի Հանրապետությունում քրեական գործերով նախաքննություն կատարում են քննչական կոմիտեի, հատուկ քննչական ծառայության, ազգային անվտանգության, հարկային և մաքսային մարմինների քննիչները: Նշվածից հետևում է, որ կոռուպցիոն հանցագործությունների քննությունը մեկ մարմնի կողմից չի իրականացվում: Միջազգային փորձի ուսումնասիրությունից հետևում է, որ կոռուպցիոն հանցագործությունների քննության արդյունավետությունը կարող է երաշխավորված լինել միայն այն պարագայում, երբ այդ գործառույթը վերապահված է մեկ մարմնի: Ավելին, միջազգային գործընկեր կազմակերպությունները ևս բազմիցս բարձրացրել են նշված հարցը՝ պնդելով, որ Հայաստանում կոռուպցիոն հանցագործությունների քննության ապակենտրոնացվածությունը կոռուպցիոն հանցագործությունների արդյունավետ քննության հիմնական մարտահրավերներից է: Ուստի, սույն Ռազմավարությամբ նախատեսվում է դիտարկել կոռուպցիոն հանցագործությունների քննության, ինչպես նաև կոռուպցիոն հանցագործություններով օպերատիվ-հետախուզական գործունեության իրականացման գործառույթները գործող մեկ մարմնում կենտրոնացնելու կամ նոր մարմին ստեղծելու և վերջինիս վերապահելու հարցը:
2. Միաժամանակ, կոռուպցիոն հանցագործությունների քննության արդյունավետության ապահովումը նախատեսվում է նաև կոռուպցիոն գործերի քննության մեթոդիկայի մշակման և ընդունման, քրեական հետապնդման մարմինների վերապատրաստման, կոռուպցիոն հանցագործությունների ՝ միջազգային չափանիշների համապատասխանեցման, կոռուպցիոն հանցագործություների վերաբերյալ վիճակագրության բարելավման, միջազգային փոխօգնության, ինչպես նաև կոռուպցիոն հանցագործությունների քննության ընթացքում գույքի բռնագանձման և բռնագրավման ինստիտուտների կատարելագործման միջոցով:

**2.1.2. Հակակոռուպցիոն իրազեկում և հակակոռուպցիոն կրթություն**

1. Թեև ներկայումս Հայաստանի Հանրապետությունում իրականացվում են հակակոռուպցիոն կրթական և իրազեկման տարբեր ծրագրեր, սակայն վերջիններս լայնածավալ և համակարգված բնույթ չեն կրում: Ուստի, սույն ռազմավարության հիմնական ուղղություններից է հանդիսանում հակակոռուպցիոն կրթության և իրազեկման համակարգված և գործուն միջոցառումների սահմանումը: Մասնավորապես, ռազմավարությունը նախատեսում է պետության կողմից հակակոռուպցիոն միջոցառումների իրականացման, ծառայությունների մատուցման ոլորտում իրականացված բարեփոխումների, ազդարարման և բողոքարկման մեխանիզմների, պետական մարմնի հետ հարաբերակցվելիս անձանց իրավունքների վերաբերյալ հանրային իրազեկվածության բարձրացման, գործարար ոլորտում կոռուպցիոն ռիսկերի, ազդարարաման համակարգի առանձնահատկությունների, տեղեկատվության ազատության երաշխիքների, հանրային ծառայողների էթիկայի կանոնների վերաբերյալ հանրության և հանրային ծառայողների տեղեկացվածության բարձրացում:
2. **ՀՀ Հակակոռուպցիոն ռազմավարության իրականացման 2019-2022 թվականների միջոցառումների ծրագրի իրականացման մոնիթորինգ**
3. Հակակոռուպցիոն ռազմավարության և ոլորտային ծրագրերի իրականացման արդյունավետությունն ապահովվելու է մոնիթորինգի ու գնահատման համակարգի ներդրմամբ:
4. ՀՀ կառավարությունը կարևորում է հակակոռուպցիոն ռազմավարության իրականացման հրապարակային, թափանցիկ, նորարար և հասարակության ակտիվ մասնակցության վրա հիմնված մոնիթորինգի ու գնահատման համակարգի ներդրումը: Հակակոռուպցիոն ռազմավարության մոնիթորինգի ու գնահատման համակարգն ուղղված է լինելու հանրային կառավարման համակարգում թափանցիկության և հաշվետվողականության ավելացմանը, ինչին հնարավոր է հասնել հակակոռուպցիոն ներկա ռազմավարությամբ առաջարկվող միջոցառումների միջոցով և կոռուպցիայից զերծ հանրային կառավարում ունենալուն միտված, գիտելիքներով ու կարողություններով զինված քաղաքացիական հասարակության դերակատարների պահանջատիրությամբ ու հակակոռուպցիոն ռազմավարության իրականացմանը մասնակցությամբ:
5. Հակակոռուպցիոն ռազմավարության մոնիթորինգի և գնահատման համակարգի ներդրման գործում, քաղաքացիական հասարակության ներգրավումից բացի, կարևորվելու են ինստիտուցիոնալ կառույցի, մոնիթորինգի և գնահատման մեթոդների ու ցուցիչների համակարգի ձևավորումը, ինչպես նաև մոնիթորինգի և գնահատման կարողությունների շարունակական զարգացումը:
6. Հակակոռուպցիոն ռազմավարության իրականացման արդյունքները պետք է հրապարակվեն կիսամյակային և տարեկան կտրվածքով՝ մոնիթորինգային հաշվետվություններ կազմելու միջոցով:
7. Հաշվետվությունների արդյունքների հիման վրա, ինչպես նաև պետական մարմինների նախաձեռնությամբ կամ քաղաքացիական հասարակության կազմակերպությունների առաջարկությամբ հակակոռուպցիոն ռազմավարության միջոցառումների ծրագրում կիսամյակային կտրվածքով կարող են իրականացվել փոփոխություններ՝ ելնելով տվյալ ժամանակահատվածի հրամայականից: